ai4bharat/Pralekha huggingface dataset:
மின்னணு மற்றும் தகவல் தொழில்நுட்பம்
மத்திய கலாச்சார அமைச்சகத்துடன் இணைந்து, மைகவ், யுவ பிரதிபா என்னும் பாடல்திறனை அறிமுகப்படுத்துகிறது
பல்வேறு வகையான பாடல்களை பாடும் வகைகளில் புதிய மற்றும் இளம் திறமைகளை கண்டறிந்து அங்கீகரிப்பதன் மூலம் தேசிய அளவில் இந்திய இசையை அடிமட்ட அளவில் ஊக்குவிக்கும் நோக்கத்துடன், கலாச்சார அமைச்சகத்துடன் இணைந்து மைகவ், யுவ பிரதிபா என்னும் பாடல் திறனை மே மாதம் -10ம் தேதி முதல் அறிமுகப்படுத்துகிறது.
இந்தியா முழுவதும் உள்ள மக்கள் தங்கள் பாடும் திறமையை வெளிப்படுத்தவும் தேசிய அங்கீகாரத்தைப் பெறவும் இது ஒரு தனித்துவமான வாய்ப்பாகும். புதிய இந்தியாவின் வளர்ந்து வரும் கலைஞர், பாடகர் அல்லது இசைக்கலைஞராக ஒருவர் இருக்க விரும்பினால், யுவ பிரதிபா - பாடும் திறமை வேட்டையில் பங்கேற்று நாட்டுப்புற பாடல்கள், தேசபக்தி பாடல்கள்,சமகால பாடல்கள் போன்ற பல்வேறு வகைகளில் தங்கள் திறமையை நிரூபிக்கலாம். https://innovateindia.mygov.in/ என்ற தளத்தில் போட்டியில் பங்கேற்பது பற்றிய தகவல்களை தெரிந்து கொள்ளலாம்.
போட்டியில் ஒரு பங்கேற்பாளர் ஒருமுறை மட்டுமே பங்கேற்க முடியும்.
முதல் 3 வெற்றியாளர்கள் புதுதில்லியில் நடைபெறும் இறுதிப்போட்டியில் அறிவிக்கப்படுவார்கள்.
வெகுமதி மற்றும் அங்கீகாரம்:
1வது வெற்றியாளர்: ரூ. 1,50,000/- + கோப்பை + சான்றிதழ்
2வது வெற்றியாளர்: ரூ.1,00,000/- + கோப்பை + சான்றிதழ்
3வது வெற்றியாளர்: ரூ.50,000/- + கோப்பை + சான்றிதழ்
இதைத் தொடர்ந்து வரும் 12 போட்டியாளர்களுக்கு தலா ரூ. 10,000/- ரொக்கப்பரிசு வழங்கப்படும்.
வழிகாட்டுதல்: முதல் 3 வெற்றியாளர்களுக்கு உதவித்தொகையுடன் 1 மாத காலத்திற்கு வழிகாட்டுதல் முதல் ஆலோசனைகள் வழங்கப்படும்.
MyGov மக்களை போட்டியில் கலந்துகொண்டு தேசிய அளவில் அங்கீகாரம் பெற அழைக்கிறது. மேலும் விவரங்களுக்கு https://innovateindia.mygov.in/singing-challenge/ ஐப் பார்வையிடவும்.
---
SM/PKV/KPG
(Visitor Counter : 101
குடியரசுத் துணைத் தலைவர் செயலகம்
நமது நாட்டில் கல்வியும், சுகாதாரமும் மிகவும் முக்கியமானவை: குடியரசுத் துணைத் தலைவர்
நமது நாட்டில் கல்வியும், சுகாதாரமும் மிகவும் முக்கியமானவை என்றும், இந்த இலக்கை அடைய பொது நிறுவனங்களும், தனியார் நிறுவனங்களும், தனிநபர்களும் பங்காற்ற வேண்டும் என்று குடியரசுத் துணைத் தலைவர் திரு.எம்.வெங்கையா நாயுடு கூறியுள்ளார். அமர் உஜாலா பப்ளிகேஷன்ஸ் லிமிடெட் நிறுவனத்தைச் சேர்ந்த அமர் உஜாலா அறக்கட்டளையின் கல்வி உதவித்தொகை அளிக்கும் நிகழ்ச்சியில் மாணவர்கள் மற்றும் பெற்றோர்களுக்கு இடையே உரையாற்றிய போது அவர் இதனைத் தெரிவித்தார்.
சமூகப் பொறுப்பு நடவடிக்கையின் ஒரு பகுதியாக அமர் உஜாலா அறக்கட்டளை, இந்த சமுதாயத்தின் ஒடுக்கப்பட்ட பிரிவினருக்கு குறிப்பாக மாற்றுத் திறனாளிகளுக்கு உதவும் வகையில் பல்வேறு கள நடவடிக்கைகளை மேற்கொண்டு வருகிறது. கல்வி, அதிகாரமளித்தல், விழிப்புணர்வை ஏற்படுத்துதல், ஊரக வளர்ச்சி மற்றும் சுகாதாரம் போன்ற துறைகளில் இந்த அறக்கட்டளை தனது நிறுவன சமூகப் பொறுப்பினை சிறந்த வகையில் பூர்த்தி செய்து வருகிறது என்றார் குடியரசுத் துணைத் தலைவர்.
ஏழைகள் மற்றும் ஒடுக்கப்பட்ட சமூகத்தினருக்கு செய்யும் உதவி நமது சிறப்புமிக்க கலாச்சார மாண்பின் அங்கமாகும். ஏழைகளுக்கு உதவுவதும், ஏழைகளின் வளர்ச்சிக்கு பணியாற்றுவதும் அரசின் பொறுப்பு மட்டுமல்ல. நிறுவனங்களுக்கும் இதில் பொறுப்புண்டு என்று அவர் கூறினார்.
ரத்த தானம் செய்வதும், முக்கிய சமூக நடவடிக்கை என்று குடியரசுத் துணைத் தலைவர் கூறினார். மேலும், மனிதர்களுக்குச் செய்யும் சேவை, கடவுளுக்கு செய்யும் சேவை என்று குறிப்பிட்டார். இது நமது கடமைகளில் ஒன்று. நாம் அனைவரும் இதனைப் பூர்த்தி செய்ய வேண்டும். கற்று, பொருள் ஈட்டி, அதனை சமுதாயத்திற்கு திருப்பி அளிப்பதன் மூலம் பகிர்வதும், அக்கறை செலுத்துவதுமான குறிக்கோளை நிறைவேற்ற வேண்டும் என்றார்.
-------
(Visitor Counter : 115
பிரதமர் அலுவலகம்
பயன்களின் பட்டியல்: மாலத்தீவு அதிபரின் இந்திய பயணம்
திட்டங்களின் ஆய்வு:
1. நிரந்தர வேலைகளின் தொடக்கத்தைக் குறிக்கும் இந்தியாவின் 500 மில்லியன் அமெரிக்க டாலர் உதவியோடு மேற்கொள்ளப்பட்டு வரும் கிரேட்டர் மேல் இணைப்பு திட்டத்தின் முதல் கான்கிரீட் ஊற்றுதல்.
2. 227 மில்லியன் அமெரிக்க டாலர் என்ற இந்தியாவின் நிதி உதவியுடன் ஹுல்ஹுமாலே-வில் அமைக்கப்பட்டு வரும் 4000 சமூக வீடுகளின் வளர்ச்சிப் பணிகள் குறித்த ஆய்வு.
3. இந்திய மாலத்தீவு மேம்பாட்டு ஒத்துழைப்பின் வளர்ச்சி நிலை.
ஒப்பந்தங்கள்/ புரிந்துணர்வு ஒப்பந்தங்கள் பரிமாற்றம்:
1. இந்தியாவின் தேசிய ஊரக மேம்பாட்டுக் கழகம், பஞ்சாயத்து ராஜ் மற்றும் மாலத்தீவின் உள்ளூர் அரசு ஆணையத்திற்கு இடையே உள்ளூர் மன்றங்கள் மற்றும் மகளிர் மேம்பாட்டு ஆணையத்தின் உறுப்பினர்களுக்கு திறன் கட்டமைப்பு மற்றும் பயிற்சிக்கான புரிந்துணர்வு ஒப்பந்தம்.
2. பெருங்கடல் தகவல் சேவைகளுக்கான இந்திய தேசிய மையம், மாலத்தீவின் மீன்வள அமைச்சகம் இடையே சாத்தியமான மீன்பிடி மண்டல முன்னறிவிப்பு திறன் மேம்பாடு மற்றும் தரவு பகிர்வு, கடல்சார் அறிவியல் ஆராய்ச்சி ஆகியவற்றில் ஒத்துழைப்புக்கான புரிந்துணர்வு ஒப்பந்தம்.
3. இந்தியா மற்றும் மாலத்தீவின் தேசிய பேரிடர் மேலாண்ம ஆணையங்களிடையே பேரிடர் மேலாண்மைத் துறையில் ஒரு புரிந்துணர்வு ஒப்பந்தம்.
4. மாலத்தீவில் காவல் உள்கட்டமைப்பிற்காக 41 மில்லியன் அமெரிக்க டாலர் நிதி உதவி அளிப்பதற்கு இந்தியாவின் எக்ஸிம் வங்கி மற்றும் மாலத்தீவின் நிதியமைச்சகம் இடையே ஒப்பந்தம்.
அறிவிப்புகள்:
1. மாலத்தீவின் உள்கட்டமைப்பு திட்டங்களுக்கு நிதியுதவி அளிப்பதற்கு கூடுதலாக 100 மில்லியன் அமெரிக்க டாலர்.
2. 128 மில்லியன் அமெரிக்க டாலர் மதிப்பிலான ஹனிமதூ விமான நிலைய மேம்பாட்டுத் திட்டத்திற்கு ஒப்பந்தம் வழங்குவதற்கான அனுமதி.
3. 324 மில்லியன் அமெரிக்க டாலர் மதிப்பில் குல்ஹிஃபஹ்லு துறைமுக மேம்பாட்டுத் திட்டத்திற்கு ஒப்பந்த புள்ளி தொடங்குவதற்கான அனுமதி.
4. மாலத்தீவில் இருந்து இந்தியாவிற்கு வரியில்லா சூரை மீன் ஏற்றுமதிக்கு அனுமதி.
5. மாலத்தீவு தேசிய பாதுகாப்பு படைக்கு ஏற்கனவே வழங்கியிருந்த ஹுராவி கப்பலுக்கு பதிலாக, மாற்று கப்பல் வழங்குவது.
6. மாலத்தீவு தேசிய பாதுகாப்புப்படைக்கு 24 பயன்பாட்டு வாகனங்களை அன்பளிப்பாக வழங்குதல்.
PIB Headquarters
கஜா புயலால் பாதிக்கப்பட்ட சாலைகள், பாலங்களை சீரமைக்க தமிழக அரசுக்கு ரூ. 159 கோடி நிதி வழங்க நபார்டு அனுமதி
கடந்த ஆண்டு கஜா புயலின் காரணமாக தமிழ்நாட்டில் புதுக்கோட்டை, தஞ்சாவூர், நாகப்பட்டினம், திண்டுக்கல் ஆகிய நான்கு மாவட்டங்களில் பாதிப்புக்குள்ளான சாலைகள் மற்றும் பாலங்களை சீரமைப்பதற்காக தேசிய வேளாண்மை மற்றும் ஊரக வளர்ச்சி வங்கி , தமிழக அரசுக்கு ரூ.159 கோடி நிதி உதவி அளிக்க அனுமதி வழங்கி உள்ளது. இதன் மூலமாக இந்த மாவட்டங்களின் கிராமப்புறங்களில் உள்ள 147 சாலைகளும், 115 பாலங்களும் சீரமைக்கப்படும். இந்தப் பணிகளை, 31 மார்ச் 2021க்குள் முடிக்கத் திட்டமிடப்பட்டுள்ளது. இதன் மூலமாக, சுமார் 701 கிராமங்கள், தங்கள் அருகில் அமைந்துள்ள 247 விற்பனை கூடங்களுக்கு வசதியாக தங்கள் விவசாய விளை பொருட்களை எடுத்துச் செல்ல முடியும்.
நபார்டின் ஊரக உள்கட்டமைப்பு மேம்பாட்டு நிதி  யிலிருந்து தமிழ்நாட்டுக்கு இந்த உதவி வழங்கப்படுகிறது. பல்வேறு மாநிலங்களும், நபார்டு வங்கியிடமிருந்து உதவி பெற்று, கிராமப்புறங்களில் உள்கட்டமைப்பு வசதிகளை மேம்படுத்தும் பணியில் ஈடுபட்டுள்ளன. இப்படி, நபார்டு வங்கியிடமிருந்து உள்கட்டமைப்பு மேம்பாட்டுக்காக உதவி பெறும் மாநிலங்களில் தமிழ்நாடு ஒரு முன்னணி மாநிலம் ஆகும் என்பதும், ஏற்கனவே, நபார்டு உதவி பெற்று தமிழ்நாட்டில் ஏராளமாக ஊரக உள்கட்டமைப்பு வசதிகள் நிறைவேற்றப்பட்டுள்ளன என்பதும் குறிப்பிடத்தக்கது.
தொழிலாளர் மற்றும் வேலைவாய்ப்பு அமைச்சகம்
கோவிஷீல்ட் தடுப்பு மருந்து வழங்கலுக்கான முதல் தடுப்பூசி முகாம் தொழிலாளர் அலுவலகம், சண்டிகரில் நடைபெற்றது
தனது வளாகத்திலுள்ள 45 வயதுக்கு மேற்பட்ட நபர்களுக்கு கோவிஷீல்ட் தடுப்பு மருந்து வழங்குவதற்கான முதல் தடுப்பூசி முகாமை தொழிலாளர் அலுவலகம், சண்டிகர், இன்று நடத்தியது.
இந்த முகாமில், அலுவலர்கள் மற்றும் அவர்களது குடும்பத்தினர் உள்ளிட்ட 30 பேருக்கு தடுப்பூசி போடப்பட்டது. சண்டிகர் சுகாதாரத் துறையுடன் இணைந்து இந்த முகாமுக்கு ஏற்பாடு செய்யப்பட்டது.
அனைத்து தொழிலாளர் அலுவலக குடும்பத்தினரும் தவறாமல் தடுப்பூசி போட்டுக் கொள்ள வேண்டும் என்று வேண்டுகோள் விடுத்த தொழிலாளர் அலுவலக தலைமை இயக்குநர் திரு டி பி எஸ் நெகி, தடுப்பு மருந்தின் முக்கியத்துவம் குறித்து எடுத்துரைத்தார். இதன் மூலம் தனிநபர் மட்டுமில்லாமல் மற்றவர்களும் பாதுகாக்கப் படுவதாக அவர் கூறினார்.
தடுப்பூசி குறித்த சந்தேகங்களை புறந்தள்ளிய அவர், தடுப்பூசி போட்டுக் கொள்வது பெரிய சமூகக் கடமை என்றும், ஏனென்றால் அதன் மூலம் தற்போதைய முக்கியத் தேவையான தொற்று சங்கிலி உடைகிறது என்றும் கூறினார்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1717741
----
(Visitor Counter : 149
புவி அறிவியல் அமைச்சகம்
மத்தியபிரதேசத்தின் சில பகுதிகள், மராத்வாடா மற்றும் விதர்பாவின் பெரும்பாலான பகுதிகள், சட்டீஸ்கரின் சில பகுதிகள், ஒடிசா மற்றும் மேற்கு வங்கத்தில் மீதமுள்ள பகுதிகள் மற்றும் ஜார்கண்ட்டின் பெரும்பாலான பகுதிகள் மற்றும் பீகாரின் சில பகுதிகளில் தென்மேற்குப் பருவமழை மேலும் முன்னேற்றம்
புதுதில்லியில் உள்ள தேசிய வானிலை முன்னறிவிப்பு மையம்/ இந்திய வானிலைத் துறையின் மண்டல வானிலை மையம் அளித்த தகவலில் கூறியிருப்பதாவது:
- மத்தியப்பிரதேசத்தின் சில பகுதிகள், மராத்வாடா மற்றும் விதர்பாவின் பெரும்பாலான பகுதிகள், சட்டீஸ்கரின் சில பகுதிகள், ஒடிசா மற்றும் மேற்குவங்கத்தில் மீதமுள்ள பகுதிகள் மற்றும் ஜார்கண்ட்டின் பெரும்பாலான பகுதிகள் மற்றும் பீகாரின் சில பகுதிகளில் தென்மேற்குப் பருவமழை மேலும் முன்னேற்றம் அடைந்துள்ளது.
- அடுத்த 24 மணி நேரத்தில், தென்மேற்குப் பருவமழை மத்திய அரபிக்கடலின் எஞ்சிய பகுதிகள், வடக்கு அரபிக்கடலின் சில பகுதிகள், மஹாராஷ்டிராவின் எஞ்சிய பகுதிகள் , சட்டீஸ்கரின் சில பகுதிகள், ஜார்கண்ட், பீகார் மற்றும் தெற்கு குஜராத்தின் சில பகுதிகள் மற்றும் தெற்கு மத்தியப்பிரதேசம் ஆகிய பகுதிகளுக்கு மேலும் முன்னேறுவதற்கான சூழ்நிலைகள் சாதகமாக உள்ளன.
- அடுத்த 48 மணி நேரத்தில் கொங்கன், கோவாவில் பரவலாக மழை பெய்யும், சில இடங்களில் கனமழை முதல் மிக கனமழை பெய்யலாம். ஒரு சில இடங்களில் அதிதீவிர கனமழை பெய்வதற்கான வாய்ப்புகள் உள்ளன.
இந்தியவானிலைத்துறையின்முன்னறிவிப்பு:
(- மேற்கு ராஜஸ்தானில் ஒரு சில இடங்களில் அடுத்த 4-5 நாட்களுக்கு, அனல்காற்று வீசுவதற்கான வாய்ப்புகள் உள்ளன.
- நாட்டின் பெரும்பாலான பகுதிகளில் அடுத்த 3 நாட்களுக்கு அதிகபட்ச வெப்பநிலையில் குறிப்பிடத்தக்க மாற்றம் இல்லை.
சுகாதாரம் மற்றும் குடும்ப நலத்துறை அமைச்சகம்
இந்தியாவில் கொரோனாவிற்கு சிகிச்சை பெறுவோரின் எண்ணிக்கை 74 நாட்களுக்குப் பிறகு 7,60,0190 ஆக சரிவு
இந்தியாவில் கொவிட் அன்றாட பாதிப்புகள் தொடர்ந்து குறைந்து வருகிறது. கடந்த 24 மணி நேரத்தில் 60,753 பேர் பாதிக்கப்பட்டுள்ளனர். இதையடுத்து, 12-வது நாளாக அன்றாட புதிய பாதிப்புகள் 1 லட்சத்திற்கும் கீழ் பதிவாகியுள்ளது.
நம் நாட்டில் கொவிட் தொற்றுக்கு சிகிச்சைப் பெறுவோரின் எண்ணிக்கை 74 நாட்களுக்குப் பிறகு 7,60,019 ஆகக் குறைந்துள்ளது. இது, நாட்டின் மொத்த பாதிப்பில் வெறும் 2.55 சதவீதமாகும்.
சிகிச்சைப் பெறுவோரின் எண்ணிக்கையில் கடந்த 24 மணி நேரத்தில் 38,637 சரிந்துள்ளது.
தொடர்ந்து 37-வது நாளாக, புதிய பாதிப்புகளை விட தினசரி குணமடைவோரின் எண்ணிக்கை அதிகரித்து வருகிறது. கடந்த 24 மணி நேரத்தில் 97,743 பேர் குணமடைந்து வீடு திரும்பியுள்ளார்கள்.
கடந்த 24 மணி நேரத்தில் புதிதாகத் தொற்றுக்கு ஆளானவர்களை விடக் கூடுதலாக 36,990 பேர் குணமடைந்தனர்.
இதுவரை மொத்தம் 2,86,78,390 பேர் கொவிட்-19 தொற்றிலிருந்து குணமடைந்துள்ளனர். இதன்படி குணமடைந்தவர்களின் விழுக்காடு 96.16 சதவீதமாக அதிகரித்துள்ளது.
கடந்த 24 மணி நேரத்தில் 19,02,009 பரிசோதனைகளும், இந்தியாவில் இதுவரை மொத்தம் 38,92,07,637 பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி விழுக்காடு 3.58 சதவீதமாகவும், தினசரி தொற்று உறுதி வீதம் 2.98 சதவீதமாகவும் பதிவாகியுள்ளது. தொடர்ந்து 12 நாட்களாக இந்த எண்ணிக்கை 5 சதவீதத்திற்கும் குறைவாக உள்ளது.
நாடு தழுவிய தடுப்பூசித் திட்டத்தின் கீழ் நம் நாட்டில் கடந்த 24 மணி நேரத்தில் 33,00,085 தடுப்பூசி டோஸ்கள் செலுத்தப்பட்டுள்ளன.
இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 37,48,147 முகாம்களில் 27,23,88,783 தடுப்பூசிகள் போடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728439
பிரதமர் அலுவலகம்
இந்தோனேசியாவின் ஜகார்த்தா பயணத்தையொட்டி பிரதமர் வெளியிட்டுள்ள அறிக்கை
ஆசியான் தொடர்பான கூட்டங்களில் பங்கேற்பதற்காக திரு. ஜோகோ விடோடோ அவர்களின் அழைப்பின் பேரில் நான் இந்தோனேசியாவின் ஜகார்த்தாவுக்கு பயணம் மேற்கொள்கிறேன்.
எனது முதல் நிகழ்ச்சியாக 20-வது ஆசியான் - இந்தியா உச்சிமாநாடு இருக்கும். இப்போது 4-வது பத்தாண்டில் அடியெடுத்துவைத்துள்ள நமது கூட்டாண்மையின் எதிர்கால வரையறைகள் குறித்து ஆசியான் தலைவர்களுடன் விவாதிக்க நான் ஆவலாக உள்ளேன். ஆசிய நாடுகளுடனான உறவு இந்தியாவின் கிழக்கு கொள்கையின் முக்கிய தூணாகும். கடந்த ஆண்டு ஏற்படுத்தப்பட்ட விரிவான திட்டமிடுதல் கூட்டாண்மை நமது உறவுகளில் புதிய உத்வேகத்தை ஏற்படுத்தியுள்ளது.
அதன் பிறகு 18-வது கிழக்கு ஆசிய உச்சி மாநாட்டில் கலந்து கொள்கிறேன். உணவு மற்றும் எரிசக்தி பாதுகாப்பு, சுற்றுச்சூழல், சுகாதாரம் மற்றும் டிஜிட்டல் மாற்றம் உள்ளிட்ட பிராந்தியத்தின் முக்கியத்துவம் வாய்ந்த பிரச்சினைகள் குறித்து விவாதிக்க இந்தக் கூட்டம் ஒரு பயனுள்ள வாய்ப்பை வழங்குகிறது. இந்த உலகளாவிய சவால்களை கூட்டாக எதிர்கொள்வதற்கான நடைமுறை ஒத்துழைப்பு நடவடிக்கைகள் குறித்து மற்ற கிழக்காசிய உச்சிமாநாட்டுத் தலைவர்களுடன் கருத்துக்களைப் பரிமாறிக் கொள்ள நான் எதிர்பார்க்கிறேன்.
கடந்த ஆண்டு பாலியில் நடைபெற்ற ஜி-20 உச்சிமாநாட்டிற்காக இந்தோனேசியாவுக்கு நான் மேற்கொண்ட பயணத்தை நான் அன்புடன் நினைவு கூர்கிறேன், இந்தப் பயணம் ஆசியான் பிராந்தியத்துடனான நமது உறவை மேலும் வலுப்படுத்தும் என்று நான் நம்புகிறேன்.
குடியரசுத் துணைத் தலைவர் செயலகம்
நமது மூவர்ணக் கொடி நமது பெருமையைப் பிரதிபலிக்கிறது: குடியரசுத் துணைத்தலைவர் திரு ஜக்தீப் தன்கர்
புதுதில்லியில் உள்ள பிரகதி மைதானத்தில் இருந்து ஹர் கர் திரங்கா எனப்படும் இல்லந்தோறும் தேசியக் கொடி தொடர்பான இரு சக்கர வாகனப் பேரணியை குடியரசுத் துணைத்தலைவர் திரு. ஜக்தீப் தன்கர் கொடியசைத்து தொடங்கி வைத்தார். நிகழ்ச்சியில் பேசிய அவர், நமது மூவர்ணக் கொடி நமது பெருமை என்று கூறினார்.
இதில் கலந்து கொண்ட நாடாளுமன்ற உறுப்பினர்களின் உற்சாகத்தையும் மகிழ்ச்சியையும் குடியரசுத் துணைத் தலைவர் பாராட்டினார். அனைவரும் பெருமைமிக்க இந்தியர்களாக இருக்க வேண்டும் என்றும், எப்போதும் தேசத்தை முதன்மைப்படுத்த வேண்டும் என்றும் அவர் அழைப்பு விடுத்தார். ஒவ்வொரு துறையிலும் இந்தியா அடைந்துள்ள மகத்தான முன்னேற்றத்தைக் குறிப்பிட்ட திரு. ஜக்தீப் தன்கர், 2047 ஆம் ஆண்டில், இந்தியா சுதந்திரம் அடைந்து 100 ஆண்டுகளை நிறைவு செய்யும் போது, உலக அரங்கில் முதலிடத்தில் இருக்கும் வகையில் நமது இளைஞர்களை வழிநடத்த வேண்டும் என்று கூறினார்.
இந்த இருசக்கர வாகனப் பேரணியை வெற்றிகரமாக ஏற்பாடு செய்ததற்காக கலாச்சார அமைச்சகத்தின் முயற்சிகளையும் குடியரசு துணைத்தலைவர் பாராட்டினார்.
மத்திய வர்த்தகத் துறை அமைச்சர் திரு பியூஷ் கோயல், கலாச்சாரத்துறை அமைச்சர் திரு. ஜி. கிஷன் ரெட்டி, தகவல் ஒலிப்பரப்புத் துறை அமைச்சர் திரு அனுராக் சிங் தாக்கூர், ஜல் சக்தித்துறை அமைச்சர் திரு. கஜேந்திர சிங் ஷெகாவத், கலாச்சாரத்துறை இணையமைச்சர் திருமதி மீனாட்சி லேகி, நாடாளுமன்ற உறுப்பினர்கள் மற்றும் பல்வேறு பிரமுகர்களும் இதில் கலந்து கொண்டனர்.
சுகாதாரம் மற்றும் குடும்ப நலத்துறை அமைச்சகம்
நாட்டில் கொரோனா தொற்றுக்கு சிகிச்சை பெறுவோரின் எண்ணிக்கை 1.50 லட்சமாக பதிவு
நாட்டில் இதுவரை மொத்தம் 21.15  கொவிட்-19 பரிசோதனைகள் மேற்கொள்ளப்பட்டுள்ளன. கடந்த 24 மணி நேரத்தில் மட்டும் 6,20,216 பரிசோதனைகள் செய்யப்பட்டன.
பிப்ரவரி 22, 2021 காலை 8 மணி வரை, தமிழகத்தில் 3,70,846 பேர், புதுச்சேரியில் 10,104 பேர் உட்பட, நாடு முழுவதும் 1,11,16,854 பயனாளிகளுக்கு கொவிட் தடுப்பூசி போடப்பட்டுள்ளது.
2,32,317 முகாம்களில் 63,97,849 சுகாதாரப் பணியாளர்களுக்கும் , 9,67,852 சுகாதாரப் பணியாளர்களுக்கும் , 37,51,153 முன்கள ஊழியர்களுக்கும்  தடுப்பூசிகள் போடப்பட்டுள்ளன.
தடுப்பூசி வழங்கும் திட்டத்தின் 37-ஆம் நாளில்  1,429 முகாம்களில் 31,681 பயனாளிகளுக்கு  நாடு முழுவதும் தடுப்பூசி போடப்பட்டுள்ளது.
நாட்டில் குணமடைந்தவர்களின் எண்ணிக்கை 1,06,99,410 ஆக அதிகரித்துள்ளது. இதன்மூலம் குணமடைந்தவர்களின் எண்ணிக்கை 97.22 சதவீதமாக பதிவாகியுள்ளது.
கடந்த 24 மணி நேரத்தில் 14,199 பேர் புதிதாக பாதிக்கப்பட்டுள்ள நிலையில், 9,695 பேர் குணமடைந்து வீடு திரும்பியுள்ளனர்.
தற்போது சிகிச்சை பெறுவோரின் எண்ணிக்கை 1.50 லட்சமாக  பதிவாகியுள்ளது. இது நாட்டின் மொத்த பாதிப்பில் 1.36 சதவீதமாகும்.
கடந்த 24 மணி நேரத்தில் அதிகபட்சமாக மகாராஷ்டிராவில் 6,971 பேரும், கேரளாவில் 4,070 பேரும், தமிழ்நாட்டில் 452 பேரும் புதிதாக தொற்றுக்கு ஆளாகியுள்ளனர்.
கடந்த 24 மணிநேரத்தில் 83 உயிரிழப்புகள் ஏற்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1699885
(Visitor Counter : 162
பிரதமர் அலுவலகம்
பிரதமரின் சாலையோர வியாபாரிகள் நலன் நிதித் திட்டத்தில் 50 லட்சம் பயனாளிகள் என்ற சிறப்புக்கு பிரதமர் பாராட்டு
பிரதமர் திரு நரேந்திர மோடி, பிரதமரின் சாலையோர வியாபாரிகள் நலன் நிதித் திட்டத்தில் 50 லட்சம் பயனாளிகளின் மைல்கல்லை பாராட்டினார். பி.எம்.எஸ்.வி நிதி தெருவோர வியாபாரிகளின் வாழ்க்கையை எளிதாக்குவதோடு மட்டுமல்லாமல், அவர்கள் கண்ணியத்துடன் வாழ்வதற்கான வாய்ப்பையும் வழங்கியுள்ளது என்பதை பிரதமர் அடிக்கோடிட்டுக் காட்டினார்.
வீட்டுவசதி மற்றும் நகர்ப்புற விவகாரங்கள் அமைச்சகத்தின் எக்ஸ் பற்றிய இடுகையைப் பகிர்ந்து கொண்ட பிரதமர்;
"இந்த மகத்தான சாதனைக்கு வாழ்த்துகள்! பி.எம்.எஸ்.வி.என்.டி.ஐ திட்டம் நாடு முழுவதும் உள்ள எங்கள் தெருவோர வியாபாரிகளின் வாழ்க்கையை எளிதாக்கியது மட்டுமல்லாமல், அவர்கள் கண்ணியத்துடன் வாழ்வதற்கான வாய்ப்பையும் வழங்கியுள்ளது என்பதில் நான் திருப்தியடைகிறேன். "
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 194.27 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 26,976 கொவிட் சிகிச்சை பெறுபவர்கள் எண்ணிக்கை 0.06 சதவிதமாக உள்ளது.
குணமடைந்தோர் விகிதம் தற்போது 98.72 சதவீதம்
கடந்த 24 மணி நேரத்தில் 2,513 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,26,33,365 என அதிகரித்துள்ளது.
கடந்த 24 மணி நேரத்தில் 3,714 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 1.21 சதவீதம் ஆகும்
வாராந்திர பாதிப்பு விகிதம் 0.97 சதவீதம் ஆகும்
இதுவரை மொத்தம் 85.32 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 3,07,716 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1831684
பாதுகாப்பு அமைச்சகம்
இந்தியா, சிங்கப்பூர், தாய்லாந்து கடற்படைகளுக்கு இடையிலான முத்தரப்பு கடல் ஒத்திகை தொடங்கியது
சிங்கப்பூர், இந்தியா, தாய்லாந்து கடலோர பயிற்சியான SITMEX-19 அந்தமான் கடற்பகுதியில் 18 செப்டம்பர் 2019 அன்று தொடங்கியது. இந்திய கடற்படைக்கு சொந்தமான ஏவுகணை அழிப்பு கப்பலான ஐஎன்எஸ் ரன்வீர், ஏவுகணை தாங்கி கப்பலான கோரா மற்றும் ஆழ்கடல் ரோந்து கப்பலான சுமேதா போன்றவற்றுடன் கடல்சார் பாதுகாப்பு பணியில் ஈடுபட்டுள்ள பி81 ரக விமானங்களும், சிங்கப்பூர் மற்றும் தாய்லாந்து கடற்படை கப்பல்களும் இந்த போர் பயிற்சியில் ஈடுபட்டுள்ளன. வான் பாதுகாப்பு மற்றும் பாதுகாப்பு சார்ந்த தொலைத்தொடர்பு சேவைகளை மேம்படுத்தும் நோக்கில் இந்தப் போர் பயிற்சி மேற்கொள்ளப்பட்டு வருகிறது. முன்னதாக, துறைமுக அளவிலான போர் பயிற்சி போர்ட்பிளேர் துறைமுகத்தில் நடைபெற்றது. இதையொட்டி நிபுணர்கள் பரிமாற்றம் மற்றும் மாநாடுகள் நடத்தப்பட்டதுடன், நட்பு ரீதியான கூடைப்பந்து போட்டியும் நடத்தப்பட்டது. துறைமுக அளவிலான நிகழ்ச்சியின்போது, பயிற்சியில் பங்கேற்றுள்ள நாடுகளின் பிரசித்திப்பெற்ற உணவு வகைகள் அடங்கிய உணவுத் திருவிழாவும் நடைபெற்றது.
வெளியுறவுத்துறை அமைச்சகம்
மூன்றாம் கட்டத்தில் புதிய அஞ்சலக பாஸ்போர்ட் சேவை மையங்கள் தொடங்குதல்
- வெளியுறவு அமைச்சகமும் அஞ்சல் துறையும் நாட்டின் தலைமை அஞ்சல் அலுவலகங்கள் மற்றும் சில அஞ்சல் அலுவலகங்களை அஞ்சலக பாஸ்போர்ட் சேவை மையங்களாக பயன்படுத்த முடிவு செய்துள்ளன. நாட்டின் குடிமக்களுக்கு பாஸ்போர்ட் மற்றும் தொடர்பான சேவைகளை விரிவாக்குவதையும் நாட்டின் மிகப்பெரும் பகுதிகளில் பாஸ்போர்ட் சேவை வழங்குவதையும் இந்தக் கூட்டாண்மை நோக்கமாகக் கொண்டது.
- முதல் இரண்டு கட்டங்களில் 251 அஞ்சலக பாஸ்போர்ட் சேவை மையங்களை தொடங்க முடிவு செய்யப்பட்டது. 2018 மே 14-ஆம் தேதி நிலவரப்படி இவற்றில் 192 செயல்பட தொடங்கியுள்ளன.
- தமிழ்நாட்டின் கடலூர், கன்னியாகுமரி, பெரம்பலூர், சேலம், திருவண்ணாமலை, வேலூர், விழுப்புரம், விருதுநகர் ஆகிய எட்டு இடங்களில் இந்த மையங்கள் செயல்படுகின்றன.
- அஞ்சலக பாஸ்போர்ட் சேவை மையங்களுக்கு மக்களிடையே கிடைத்த வரவேற்பைத் தொடர்ந்து வெளியுறவு அமைச்சகமும் அஞ்சல்துறையும் மூன்றாவது கட்டமாக 39 அஞ்சலக பாஸ்போர்ட் சேவை மையங்களை திறக்க திட்டமிட்டுள்ளன. இவற்றையும் சேர்த்து நாட்டில் செயல்படும் இத்தகைய மையங்களின் எண்ணிக்கை 289ஆக உயர்ந்துள்ளது.
- தமிழ்நாட்டில் மூன்றாம் கட்டத்தில் கல்லிடைக்குறிச்சியில் அஞ்சலக பாஸ்போர்ட் சேவை மையம் தொடங்கப்படவுள்ளது.
மேலும் விவரங்களுக்கு www.pib.nic.in என்ற வலைதளங்களைப் பார்க்கவும்
--
(Visitor Counter : 116
மனித வள மேம்பாட்டு அமைச்சகம்
ஆசிரியர்கள் தினத்தை முன்னிட்டு ஆசிரியர்களுக்கு தேசிய விருது-விருது பெறும் நபர்களுடன் பிரதமர் கலந்துரையாடுவார்
தேசிய ஆசிரியர்கள் தினம் செப்டம்பர் 5 ஆம் தேதி கொண்டாடப்படுகிறது. இதனை முன்னிட்டு, தேசிய ஆசிரியர்களுக்கான விருதுபெறும் நபர்களை பிரதமர் திரு. நரேந்திர மோடி நாளை சந்தித்து கலந்துரையாடவுள்ளார். தேசிய ஆசிரியர்கள் தினத்தன்று குடியரசுத் துணைத் தலைவர் விருதுகளை வழங்கவுள்ளார்.
இந்த ஆண்டு  ஆசிரியர்களுக்கான தேசிய விருது வழங்கும் தேர்வுக்கான விதிமுறைகளை மத்திய மனித வள மேம்பாட்டு அமைச்சகம் மறுசீரமைத்துள்ளது. வெளிப்படைத்தன்மை, நியாயமான முறை மற்றும் சிறந்த பலன் அளிக்கும் செயல், சமீபத்திய கண்டுபிடிப்புகளை அறிந்து கொள்வது போன்றவை தற்போதுள்ள புதிய விதிமுறைகளின்களின் அவசியமாகும்.
புதிய விதிமுறைகளின் அம்சங்கள்:
- இன்று முதல் அனைத்து முழு நேர ஆசிரியர்களும் இந்த விருதுக்கு விண்ணப்பிக்கலாம். குறைந்தபட்ச அனுபவம் எதுவும் தேவையில்லை. இதன்மூலம் சிறந்த இளைய தலைமுறை ஆசிரியர்களும் இந்த விருதுக்கு விண்ணப்பிக்கலாம். .
- முதன்முறையாக, அனைத்து ஆசிரியர்கள் தாங்களாகவே நேரடியாக விண்ணப்பிக்கலாம். 
- www.mhrd.gov.in என்ற இணைய தளத்தில் தாங்களாக விண்ணப்பிக்க விரும்பும் ஆசிரியர்களுக்கு விண்ணப்பங்கள் வரவேற்கப்பட்டன. இந்த இணைய தளத்தை இந்திய நிர்வாக ஊழியர் கல்லூரி உருவாக்கியது. இந்த மென்பொருள் எந்தவித பிரச்சினைகளும், புகார்களும் இன்றி செயல்பட்டது. 
- நாடுமுழுவதும் 6692 விண்ணப்பங்கள் ஆசிரியர்களிடம் இருந்து பெறப்பட்டன. இதுவே இந்த திட்டத்தின் வெற்றியை குறிக்கிறது.
- விருதுகளின் எண்ணிக்கை 45 –ஆக்கப்பட்டுள்ளது. விருதுகளின் பெருமையை நிலைநிறுத்த இந்த நடவடிக்கை தேவைப்பட்டது. .
- பெறப்பட்ட விண்ணப்பங்களில் ஒவ்வொரு மாவட்டத்திலிருந்தும் மூன்று சிறந்த ஆசிரியர்கள் தேர்வு செய்யப்பட்டு அவர்களின் விண்ணப்பங்கள் மாநிலம் / யூனியன் பிரதேசத்தின் கல்வி செயலரின் கீழ் இயங்கும் குழுவுக்கு அனுப்பி வைக்கப்பட்டு, தேர்வாளர்களின் எண்ணிக்கை 152-ஆக குறைக்கப்பட்டது.
- சுயேச்சையான நடுவர் குழுவால் இறுதித் தேர்வு செய்யப்பட்டது. இந்த ஆசிரியர்களை தெரிவு செய்வதற்கு அவர்கள் தங்கள் பணியில் காட்டிய புதிய முயற்சி மற்றும் பள்ளிக்கும் தங்களின் மாணவர்களுக்கும் திறனை மேம்படுத்தியது ஆகியவை கணக்கில் கொள்ளப்பட்டன.
- தெரிவு செய்யப்பட்ட இந்த ஆசிரியர்கள் மூத்த கல்வியாளர்களை கொண்ட சுயேச்சையான நடுவர் குழுவின் முன் ஆகஸ்ட் மூன்றாவது வாரத்தில் தன்னிலை விளக்கம் அளித்தனர். அவர்களின் பங்களிப்பும், பணியும் பற்றி நடுவர் குழு முன் தெரிவிப்பதற்கு வாய்ப்பு அளிக்கப்பட்டதை இது உறுதி செய்தது.
••••••
(Visitor Counter : 84
தகவல் மற்றும் ஒலிபரப்பு அமைச்சகம்
மாநிலங்களுக்கு இடையில் மக்கள் போக்குவரத்து இல்லாதிருப்பதை உறுதி செய்ய மாநிலங்களுக்கு மத்திய அரசு அறிவுறுத்தல்
குடிபெயர்ந்து வந்த தொழிலாளர்களுக்கு அந்தந்தப் பகுதியிலேயே ஏற்பாடு செய்வதுடன், உரிய காலத்தில் ஊதியம் கிடைக்கச் செய்ய வேண்டும்
மாணவர்கள், தொழிலாளர்களை வெளியேறுமாறு கட்டாயப்படுத்துவோர் மீது நடவடிக்கை
மத்திய அமைச்சரவை செயலரும், உள்துறை அமைச்சகமும் மாநில தலைமைச் செயலாளர்கள் மற்றும் டிஜிபிக்களுடன் தொடர்ந்து தொடர்பில் இருந்து வருகின்றனர். நேற்று மாலையிலும் இன்று காலையிலும் தலைமைச் செயலாளர்கள் மற்றும் டிஜிபிக்களுடன் அமைச்சரவைச் செயலர் மற்றும் உள்துறைச் செயலர் காணொளிக் காட்சி மூலம் கலந்தாய்வு நடத்தினர்.
பெரும்பாலும் அனைத்து மாநிலங்கள் மற்றும் யூனியன் பிரதேசங்களில், வழிகாட்டுதல்கள் செம்மையாக அமல் செய்யப்பட்டு வருவதாகக் கலந்தாய்வின் போது கவனத்தில் எடுத்துக் கொள்ளப்பட்டது. அத்தியாவசியப் பொருள்கள் கிடைக்கும்படி செய்யப்படுகிறது. 24 மணி நேரமும் நிலைமை கண்காணிக்கப்பட்டு, தேவையின் அடிப்படையில் உரிய நடவடிக்கைகள் எடுக்கப்படுகின்றன.
இருந்தபோதிலும், நாட்டின் சில பகுதிகளில் குடிபெயர்ந்து சென்ற தொழிலாளர்கள் திரும்பச் செல்வது தொடர்பான சில நகர்வுகள் கவனத்திற்கு வந்துள்ளன. மாவட்ட மற்றும் மாநில எல்லைகள் உரியவாறு மூடப்பட வேண்டும் என்று உத்தரவுகள் பிறப்பிக்கப்பட்டுள்ளன. நகரங்களுக்கு இடையிலோ அல்லது நெடுஞ்சாலைகளிலோ மக்கள் போக்குவரத்து இல்லாமல் இருப்பதை உறுதி செய்ய வேண்டும் என்று மாநிலங்களுக்கு அறிவுறுத்தப் பட்டுள்ளது. சரக்குகள் போக்குவரத்து மட்டுமே அனுமதிக்கப்பட வேண்டும். டி.எம். சட்டத்தின் கீழ் பிறப்பிக்கப்பட்டுள்ள இந்த அறிவுறுத்தல்களை அமல் செய்வதற்கு மாவட்ட மாஜிஸ்ட்ரேட்களும், காவல் கண்காணிப்பாளர்களும் தான் தனிப்பட்ட பொறுப்பேற்க வேண்டும் என்றும் தெரிவிக்கப் பட்டுள்ளது.
ஏழைகள் மற்றும் உதவி தேவையான நிலையில் இருப்பவர்களுக்கு உணவு அளிப்பதற்குப் போதுமான ஏற்பாடுகள் செய்யப்பட வேண்டும் என்றும், குடிபெயர்ந் வந்திருக்கும் தொழிலாளர்களுக்கு அவர்களுடைய பணியிடத்திலேயே இதற்கான ஏற்பாடு செய்வதும் இதில் அடங்கியிருக்க வேண்டும் என்றும் கூறப்பட்டுள்ளது. இதற்காக எஸ்.டி.ஆர்.எப். நிதியைப் பயன்படுத்திக் கொள்ள மத்திய அரசு நேற்று உத்தரவுகள் பிறப்பித்துள்ளது. இந்தத் தலைப்பின் கீழ் மாநிலங்களில் போதிய நிதி உள்ளது.
தொழிலாளர்கள் வேலைபார்த்த இடங்களில் இருந்து, பிடித்தம் எதுவும் இல்லாமல் முடக்கநிலை காலத்திற்கும் அவர்களுக்கு உரிய காலத்தில் ஊதியம் கிடைப்பதை மாநிலங்கள் உறுதி செய்ய வேண்டும். இந்த காலக்கட்டத்திற்கு தொழிலாளர்களிடம் இருந்து வீட்டு வாடகை கேட்கக் கூடாது. தொழிலாளர்கள் அல்லது மாணவர்களை அவர்கள் உள்ள வளாகங்களில் இருந்து வெளியேறும்படி கட்டாயப்படுத்துபவர்கள் மீது நடவடிக்கை எடுக்கப்பட வேண்டும்.
முடக்கநிலை விதிகளை மீறி, அந்த காலக்கட்டத்தில் பயணம் செல்பவர்கள் அரசு தனிமைப்படுத்தல் மையங்களில் குறைந்தபட்சம் 14 நாட்கள் தனிமைப்படுத்தல் சிகிச்சைக்கு ஆளாக வேண்டியிருக்கும். தனிமைப்படுத்தல் காலத்தில் அவர்களை எப்படி கண்காணிக்க வேண்டும் என்பது குறித்த விரிவான அறிவுறுத்தல்கள் மாநிலங்களுக்கு அனுப்பப்பட்டுள்ளன.
கொரோனா வைரஸ் பரவாமல் கட்டுப்படுத்த 3 வார கால முடக்கநிலை உத்தரவை கடுமையாகக் கடைபிடிக்க வேண்டியது அவசியம் என்று அனைத்து மாநிலங்களுக்கும் வலியுறுத்தப்பட்டது. அனைவரின் பொது நலன் கருதி இந்த நடவடிக்கை எடுக்கப்பட்டிருப்பதாகவும் தெரிவிக்கப்பட்டது.